AlexejDobrolubov/national_council_slovak_2010 huggingface dataset:
12. schôdza NR SR - 6.deň - A. dopoludnia
Dátum: 2024-04-24
Poslanec: Jurík, Beáta (PS)
Druh vystúpenia: Vystúpenie s faktickou poznámkou

42. Ďakujem za slovo, pán predsedajúci. Vrátim sa k tomu, čo som nestihla dokončiť v tej predošlej faktickej, ale obe rečníčky o tom hovorili, a síce, rozhodnutie Súdneho dvora EÚ v prípade Maďarska. Európska komisia viedla voči Maďarsku konanie práve kvôli takémuto zákonu, aký dnes predkladáte aj vy, a skutočne on je takmer identický. Ja som si porovnávala to znenie a tie použité slová sú vskutku rovnaké, jediné, čo sa tam možno líši, sú sumy, ktoré, ktoré navrhujete. Ale vaša dôvodová správa pritom uvádza, že predmet návrhu zákona je v súlade s právnou úpravou Európskej únie, nie je upravený v judikatúre Súdneho dvora Európskej únie. No tak ja už neviem, pretože je, pretože tu máme toto rozhodnutie. A veď si ho prečítajte a porovnajte a na to nemusíte byť ani prvotriedny právnik alebo právnička, ako pani poslankyňa Števulová, pani poslankyňa Plaváková alebo pani poslankyňa Kolíková. Stačí si to skutočne len porovnať a vidíte, že to je to isté a práve kvôli tomuto nám hrozí, že Európska komisia bude iniciovať úplne rovnaké konanie ako voči Maďarsku a vyjde nás to teda celkom draho. A mňa teda skutočne úprimne zaujíma, že či o tých právnych aktoch Európskej únie, keď to takto uvádzate aj v dôvodovej správe, neviete, ako napríklad aj keď ste predkladali ten prvý návrh zákona o zmene RTVS ešte dokonca v deň, keď Európsky parlament prijal European Media Act, čiže proste úplne to išlo v rozpore a neviem, že či ste to nevideli. Dokonca jeden z vašich lídrov sa vyjadril, že ak je niečo ústavný zákon, tak že to nespadá pod právo Európskej únie. Alebo vy skutočne nečítate tie rozhodnutia a to právo EÚ. No, ja neviem. A skončila by som len tým, že, Mária, ty si hovorila, resp. pýtala si sa, že či tejto koalícii nesmrdia tie peniaze z EÚ. No ja si skutočne myslím, že ak tejto koalícii niečo nesmrdí, tak sú to práve peniaze.
12. schôdza NR SR - 6.deň - A. dopoludnia
Dátum: 2024-04-24
Poslanec: Jurík, Beáta (PS)
Druh vystúpenia: Vystúpenie s faktickou poznámkou

18. Ďakujem za slovo, pán predsedajúci. Ja mám tak trochu také déja vu aj vlastne keď som čítala tú dôvodovku a včera počúvala to odôvodnenie celého toho zákona, tak som sa preniesla späť do decembra, keď sme tu hovorili o novele Trestného zákona, a tá tiež vo svojej dôvodovke k skrátenému legislatívnemu konaniu hovorila o práve Európskej únie, aj o nejakých rozhodnutiach Európskeho súdu ľudských práv a vlastne všetko to bolo opačne, pretože sa nám tu snažili nahovoriť, že vlastne tie rozhodnutia hovoria niečo, čo vôbec nehovorili. A teraz je to také veľmi podobné, pretože vy normálne úplne otáčate to, čo sa tu momentálne chystá na pôde Európskej únie, pretože tá robí presný opak, a síce vyzýva členské štáty Európskej únie, aby chránili občiansku spoločnosť, pretože tá je skutočne mimoriadne dôležitá pre existenciu demokracie, hlavne teda tej liberálnej demokracie, o ktorej ste včera hovorili a rozporovali samotný termín. To, to by som tak odôvodnila veľmi jednoducho, že neviete, čo v skutočnosti tá liberálna demokracia znamená, ale vrátim sa k tomu ešte aj v rozprave. No ale späť k veci. Už nie raz tu bolo teda práve zo strany SNS rozporované naše vzdelanie, skúsenosti a všeličo iné, že máte obavy, koľko z nás je z neziskoviek a podobne. No ja na vašom mieste by som sa skôr obávala o kvalitu legislatívnych návrhov, ktoré predkladáte, pretože sústavne tie zo strany SNS, či už v oblasti kultúry, alebo aj teraz to vidíme ohľadom neziskoviek, sú nielen v rozpore s právom Európskej únie, ja to chápem, že to nie je pre každého, že to je taká zložitejšia vec, tak to možno úplne neovládate, obzvlášť keď robíte tú suverénnu zahraničnú politiku, ale aj so samotnou ústavou. Tak ja by som od takých veľkých národniarov čakala práve, že si budú tú ústavu ctiť a že nebudú predkladať návrhy, ktoré, ktoré idú doslova proti. No a hovorila to už teda aj Lucia, ale špeciálne toto rozhodnu... (Prerušenie vystúpenia časomerom.)
12. schôdza NR SR - 4.deň - A. dopoludnia
Dátum: 2024-04-19
Poslanec: Jurík, Beáta (PS)
Druh vystúpenia: Vystúpenie s faktickou poznámkou

30. Ďakujem za slovo, pán predsedajúci. Dana, ty si vlastne vo svojej rozprave pripomenula, či už teda pánovi poslancovi Michelkovi, alebo aj ďalším, ako sa to má robiť, a aj dnes tu odznela taká výčitka, že veď pani Jaurová alebo aj ty, že ste mali ix dní na to, aby ste sa nejakým spôsobom vyjadrili k tomuto návrhu, aby ste ho pripomienkovali, aby ste išli diskutovať s navrhovateľom, že tu bolo teda osem dní konkrétne. Ale veď, pán Michelko, neprehadzujte stále zodpovednosť na iných vrátane teda opozície. Tento spôsob fungovania, že prídete do NR SR s návrhom, ktorý v skutočnosti by mal byť vládnym návrhom a prejsť riadnym MPK, v ktorom sa teda vyjadrí aj odborná verejnosť, je absolútne neakceptovateľný. A vy to veľmi dobre viete. Lebo to, že vy ho predložíte takto a vlastne jediným spôsobom, aby sa odborná verejnosť k nemu mohla vyjadriť, je to, že spravia nejaké verejné vyjadrenia alebo verejnú výzvu, tak to je skutočne neakceptovateľné. A opäť ste chceli, a už sme to videli pri Trestnom zákone, pri ďalších, všetkých týchto ľudí umlčať a vidíte, oni nakoniec sú ešte hlasnejší. A osem dní, skutočne, pán Michelko, to vám nestojí ten fond za viac ako za osem dní? Kolegyni Jaurovej, ale aj kolegyni Kleinert ste hovorili, že nemajú nejaké konkrétne riešenia. Veď v oboch rozpravách, a teda reagujem hlavne momentálne na pani poslankyňu Kleinert, odzneli konkrétne riešenia na konkrétne výčitky, ktoré môžte mať k fungovaniu tohto fondu. Ale vám v skutočnosti o to nejde, lebo to sa vo vašom návrhu nijakým spôsobom nepremieta. A ja sa tiež chcem obrátiť na prítomných kolegov a kolegyne z opozície, ktorí sa kultúre dlhodobo venujú, či už pani Laššáková, pán Malatinec, pán Mažgút, už ho tu nevidím, a ďalší. Skutočne sa tomu venujete odborne a nikdy by som si nedovolila pochybovať o vašich skúsenostiach či v dobrej vôli urobiť niečo pre našu kultúru a preto aj stále verím, že niečo takéto skutočne nepodporíte. A dúfam, že tá smutná politická realita u vás nepreváži... (Prerušenie vystúpenia časomerom.)
12. schôdza NR SR - 2.deň - B. popoludní
Dátum: 2024-04-17
Poslanec: Jurík, Beáta (PS)
Druh vystúpenia: Vystúpenie s faktickou poznámkou

114. Ďakujem pekne za vašu reakciu. Určite môžme s veľa vecami súhlasiť a dúfam, že sa teda aj na nich zhodneme, avšak uznáte aj, že je úlohou opozície pýtať sa na to, že odkiaľ budú finančné prostriedky čerpané. Mňa toto špeciálne zaujíma aj v kontexte toho, že minister Susko rušil, zrušil teda dotácie mimovládnemu sektoru a povedal, že časť tých financií sa využije na pomoc obetiam rodovo podmieneného násilia, tak napríklad toto by sme chceli vedieť, že akým spôsobom sa majú tieto, sa majú tieto financie presunúť alebo čo sa s nimi vlastne má stať. Avšak tu som pochopila, že tieto financie našiel pán minister v kase ministerstva práce, sociálnych vecí a rodiny, čiže sa nejedná o rovnaké financie. Tak verím tomu, že v rámci tých ministerstiev, tak ako je to momentálne rozkúskované, tak keď sa jednoducho dajú tie financie dokopy, tak, a navýšia sa, pretože to je to, čo tie organizácie potrebujú, tak jednoducho budeme vedieť dostatočne a systémovo tieto bezpečné domy financovať. Zároveň ma veľmi mrzí, že teda, ideme tu poma... teda to ma veľmi teší, že ideme pomáhať, ale zároveň ma mrzia všetky tie útoky na neziskové organizácie a o jednom z nich budeme hovoriť ešte aj počas tejto schôdze, pretože tu máme zákon o mimovládnych organizáciách, ktoré, ktorý označuje niektoré mimovládne... (reakcia z pléna), nie, nie, ja to nehovorím vám, ale že označuje niektoré mimovládne organizácie za zahraničných agentov, pretože majú financovanie zo zahraničných zdrojov. A vidíme, že aj práve tieto organizácie, o ktorých dnes hovoríme, boli často doslova odkázané na tieto zahraničné zdroje, takže ja si myslím, že rozhodne toto nie je priestor na to, aby sme na tieto organizácie útočili, ale naopak, aby ich štát konečne začal finančne podporovať tak, aby neboli na tie zahraničné zdroje odkázané. Ďakujem.
9. schôdza NR SR - 17. deň - A. dopoludnia
Dátum: 2024-02-28
Poslanec: Jurík, Beáta (PS)
Druh vystúpenia: Vystúpenie s faktickou poznámkou

37. Ďakujem za slovo a ďakujem aj kolegom a kolegyniam za všetky faktické. Pán minister, ja vás len chcem ubezpečiť, že keď pán Dostál povedal, že tu nie ste, tak nemyslel tento moment. Ale keď hovoríme o tých ostatných návrhoch, ktoré sú poslanecké návrhy a vy tu vtedy, samozrejme, nesedíte a chcela by som sa zároveň teda pripojiť k tej výzve, ktorú môj kolega Vančo formuloval, aby ste na ministerstve spravodlivosti sa teraz zamerali práve na túto tému, na túto oblasť a konkrétne, aby sme konečne vyšli skutočne k tým európskym štandardom, čo znamená, že bavme sa o redefinícii znásilnenia, bavme sa o tom odborne v riadnom medzirezortnom pripomienkovom konaní a tak ďalej s ľuďmi, ktorí sa skutočne tejto téme venujú roky. A možno ani nepoďme tak cestou tých našich susedov, lebo na jednej strane je to akýsi pokrok, samozrejme, v Českej republike, ale predsa len to nie je ideál, pretože oni idú tou cestou, že nie znamená nie, ale redefinícia znásilnenia na báze súhlasu by mala byť práve to, len áno znamená áno. Tak ja verím, že ako minister budete iniciovať takúto zmenu, aby sme sa skutočne priblížili tým prodemokratickým západným krajinám, ktoré už takúto zmenu zaviedli. A ako sme aj minule tu s pani kolegyňou Kolíkovou mali takú debatu spoločne s poslankyňou z vládnej koalície, tak čo sa týka tých dôkazov, tam nebude o nič ťažšie, ani o nič ľahšie dokazovať, že len áno znamená áno, než napríklad v tej situáciu, ako máme dnes, ako sa dokazuje napríklad hrozba násilia. Alebo akékoľvek iné trestné činy, pri ktorých nie je takéto materiálne dokazovanie možné. A zároveň keď už teda budeme vykračovať k tým ideálom, tak sa zamyslime aj nad zrušením premlčacích dôb.
9. schôdza NR SR - 16. deň - A. dopoludnia
Dátum: 2024-02-27
Poslanec: Jurík, Beáta (PS)
Druh vystúpenia: Vystúpenie s faktickou poznámkou

118. Ďakujem za slovo, pán predseda, a ďakujem aj za vaše vyjadrenie, pán minister. Ja skúsim tak neemotívne, aby som nebola obvinená z toho, že robím prezidentskú kampaň, ale teda povedali ste, že ide nám o vec a o žiadne politikárčenie, nuž práve preto kolegyňa Števulová išla, keď na to prišla, priamo za vami, namiesto toho, aby vytĺkala nejaké politické body niekde v médiách alebo v statusoch po facebooku a podobne, ale vy ste to vtedy mohli zmeniť bez akéhokoľvek politikárčenia. Takže neobviňujte nás z toho, že tu politikárčime na tejto téme, pretože mali ste jednoducho aj čas, aj priestor na to, aby ste urobili. Povedali ste teraz, že podstata je inde, je jedno, či premlčacia doba je desať, pätnásť alebo dvadsať rokov, pretože k tomu objasneniu je treba, čo najrýchlejšie reagovať, keď sú ešte dôkazy a tak. No do toho, že či budú ženy nahlasovať tieto prípady, spadá vlastne iks faktorov, ktoré tým, že skrátite premlčaciu dobu, jednoducho neovplyvníte a to, že vedia, kto je páchateľ, tak neznamená, že môžu alebo chcú v tom veľmi krátkom čase reagovať. Čiže opäť raz, akože ja nechápem, že prečo, prečo takto odôvodňujete celú tú zmenu a stále mi ani nie je jasné, či to bola chyba, alebo či to bolo naschvál, lebo opäť raz tu ste sa postavili za tú zmenu, napriek teda tomu, že ju idete opäť meniť. A ja by som vás chcela poprosiť o tie odborné podklady, na základe ktorých hovoríte, že teda tieto premlčacie doby, skrátenie premlčacích dôb na desať rokov je niečo, čo teda odborná verejnosť tiež pretláča. A podstatné, povedali ste, že podstata je inde, nuž napr. v redefinícii znásilnenia, na tom sa dúfam zhodneme, že ten súčasný zákon je zle napísaný, a tak by som sa chcela opýtať, ako dnes hlasovala koalícia pri tom návrhu na redefiníciu znásilnenia. Nuž.
9. schôdza NR SR - 16. deň - A. dopoludnia
Dátum: 2024-02-27
Poslanec: Jurík, Beáta (PS)
Druh vystúpenia: Vystúpenie s faktickou poznámkou

114. Ďakujem za slovo, pán predseda, a ďakujem aj za všetkým kolegyniam a kolegovi za ich faktické poznámky. Ja by som sa tiež chcela vrátiť k tomu bodu, ktorý spomínal aj pán poslanec Grendel, a síce, že ako naša kolegyňa Zuzana Števulová upozornila ministra Suska, opakujem, bolo to 48 hodín pred. Čiže už aj to bol dostatočný čas na to, aby vláda prišla alebo teda spravodajca, alebo ktokoľvek z koalície, aby prišli s pozmeňovacím návrhom. A dnes tu z úst pána ministra odznelo, že 8. februára vraj už nebolo možné prijať túto, túto zmenu. Nuž 8. februára nie, ale mali ste na to dostatočný časový predstih, plus teda ako teda aj pán kolega teraz hovoril, tak aj v rámci potom toho, toho sledu ste takisto mohli hocikedy prísť, veď vy ste navrhovateľ, mohli ste to opraviť a vlastne aj potom po tom hlasovaní, keď my sme vám doniesli tú kompletne pripravenú novelu, teda skrátené legislatívne konanie, celý ten balík, tak vy ste viac ako týždeň čakali s tým, že kedy prídete s vlastným materiálom a ešte aj ten vlastný materiál odôvodňujete takým spôsobom, že sa v ňom nachádza teda niekoľko nezrovnalostí, ktoré sme tu už spomínali a ktorý v skutočnosti neodôvodňuje tú zmenu. Práve naopak. Vy na tej vašej zmene nástojíte, ale hovoríte, že tu je nejaká spoločenská objednávka, tak vlastne predsa len nejakú vec tam, tam chcete zmeniť. Toto celé je absolútne šialené.
9. schôdza NR SR - 15. deň - A. dopoludnia
Dátum: 2024-02-23
Poslanec: Jurík, Beáta (PS)
Druh vystúpenia: Vystúpenie v rozprave

24. Ja len v skratke dopoviem teda, Európska únia nám skutočne dáva oveľa viac, ako jej dávame my. A to, ako sa tie peniaze následne míňajú, však za to je zodpovedná práve vláda. A trom vládam Roberta Fica, aby sme teda mohli vystaviť veľmi nelichotivé vysvedčenie za to, ako sa tie eurofondy míňali. To, to sa dúfam zhodneme. No asi nie s ľavou stranou, ale myslím si, že, že to je jasné. A pani poslankyňa Plevíková tu už nie je, ale ja by som jej len chcela povedať, že pán Mihál nie je europoslanec Progresívneho Slovenska a neviem, aké aktivity vyvíja na pôde Európskeho parlamentu. Áno, je súčasťou frakcie Renew Europe, do ktorej patríme aj my, ale však vy tiež máte vo vašej frakcii aj iných členov, členky. A to, čo sa stalo včera na pôde Európskeho parlamentu, však to je niečo veľmi klasické, ja sama som pracovala vo výbore kontroly rozpočtu a takéto stretnutia s Európskou komisiou sa berú, sa dejú bežne. Veď to je tá práca, že Európska komisia, Európsky parlament spolu komunikujú, analyzujú dianie v členských štátoch a je to úplne normálne. Obzvlášť, keď sa jedná teda o ochranu finančných záujmov EÚ. Tak jednoducho ten výbor má na to kompetenciu a je normálne, že europoslanci sa pýtajú, je normálne, že sa pýtajú aj na to, že či to ohrozenie, ktoré tu existovalo a ktoré Európska komisia niekoľkokrát pripomenula, že či je stále reálne. Veď a ak nie je, aj ja som sa vás to pýtala, že či, pýtala som sa to včera ministra Suska, že či už teda podľa neho aj zo správ z diskusií z európskej, s Európskou komisiou vyplýva, že všetko nebezpečenstvo straty eurofondov je zažehnané. Ak to tak je, však o to lepšie. My sa budeme tešiť s vami, skutočne. Ak Európska komisia povie, že žiadne európske peniaze nie sú ohrozené, veď to je len dobre na to, pre našu krajinu. Veď na tom sa zhodneme naprieč politickým spektrom. Opakujem, opozícia skutočne nechce, obzvlášť teda hovorím, samozrejme, za, za moje hnutie, my nechceme, aby Slovensko prišlo o európske peniaze. Veď to sú peniaze pre ľudí, pre bežných ľudí na Slovensku, pre naše zdravotníctvo, pre všetky sektory, ktorí ich tak veľmi potrebujú. Ak ich niečo ohrozilo, tak to boli práve kroky tejto vlády. A preto sme celý čas hovorili, zastavte to. Nie preto, že by sme chceli poškodzovať dobré meno. Čo by sme z toho mali? Veď to je, to je proste nezmysel. Ďakujem pekne.
9. schôdza NR SR - 15. deň - A. dopoludnia
Dátum: 2024-02-23
Poslanec: Jurík, Beáta (PS)
Druh vystúpenia: Vystúpenie s faktickou poznámkou

22. Ďakujem za slovo, aj za vaše faktické poznámky, kolegovia, kolegyne. Kolegovia z KDH len potvrdili moje slová, KDH dnes stojí na strane právneho štátu, čiže ešte raz im za to ďakujeme. Kolega Šmilňák dal jednoduchý príklad toho, prečo táto novela zaujíma EÚ. Ak dôjde ku korupcii, ku sprenevere peňazí EÚ, tak nič, beztrestnosť. A to nepôsobí odstrašujúco, to nechráni peniaze EÚ, a to je v rozpore s článkom 325. Pán Grendel, úplne súhlasím, ja som teda veľmi zvedavá, že čo aj Európska únia bude hovoriť na to, ako sa momentálne vláda správa k tomuto balíku, pretože len potvrdzuje to, o čo jej celý čas šlo. Ale predsa len má aj tento tlak aj z Európskej únie, ale aj z protestov tlak opozície zmysel, pretože stiahli z SLK aj návrh zákona o oznamovateľoch. A toto bol tiež jeden z návrhov, ktorý, na ktorý Európska únia apelovala, pretože sa jedná o transpozíciu jednej zo smerníc. Tomáš, máš pravdu, vláda Slovenskej republiky poškodzuje dobré meno Slovenska v zahraničí. A ja dodám, že nikdy som sa nehanbila, ani sa nebudem za Slovensko. Ja Slovensko milujem, a preto mu neškodím tak ako táto vláda, ale hanbím sa za túto vládu. Dnes to musím povedať, skutočne sa za to hanbím, čo sa tu deje. Pán poslanec Hazucha, nuž nie, Európska únia nefunguje ideálne, ale to, aby sme to zmenili, tak na to potrebujeme byť v tej Európskej únii. A potrebujeme sa tam správať ako suverénny štát a nie sa utiekať niekde do kúta s Viktorom Orbánom a kopať tam nôžkami. Na to skutočne potrebujeme silný politický hlas a nemyslím si, že vaši, vaše europoslankyne a europoslanec takým hlasom sú. A očividne nie ani Maroš Šefčovič, ak teda tá Európska komisia koná takto proti Slovensku, ako koná, a pritom tam on sám je. A to, že Slovensko dáva... (Prerušenie vystúpenia časomerom.)
9. schôdza NR SR - 14.deň - B. popoludní
Dátum: 2024-02-22
Poslanec: Jurík, Beáta (PS)
Druh vystúpenia: Vystúpenie s faktickou poznámkou

138. Ďakujem za slovo, pán predsedajúci. No naša vláda sa ocitla v takej dosť absurdnej situácii, čo sa týka tejto témy, pretože na jednej strane odmieta vojenskú pomoc Ukrajine, a to dlhodobo, však aj na výbore pre európske záležitosti sme o tom niekoľkokrát rozprávali, a zároveň týmto svojím mlčaním, keď neodsúdila toto použitie zbraní, tak vlastne schvaľovala vojenskú pomoc totalitnej Severnej Kórey vojskám Ruska a to je podľa mňa také veľmi zvláštne. A keď sa ruskí a severokórejskí diktátori spoja v útoku na demokratickú krajinu, tak všetky ostatné krajiny v tom majú jasno, iba my tu voláme po nejakých hmatateľných a neviem akých dôkazoch, všetci túto agresiu diktátorov odsúdia, 48 štátov tak urobilo hneď. A jediné výnimky spomedzi členských štátov NATO a Európskej únie boli kto? Slovensko, Turecko a opäť to Maďarsko, ktoré sme tu už spomínali. Čiže iba vlády Fica, Orbána a Erdogana si odmietli vybrať medzi diktatúrou – Rusko, Severná Kórea, a demokraciou, čiže slobodným svetom a vlastne obeťami. A minister Blanár, ale aj premiér vtedy povedali, že teda im chýbali dostatočné dôkazy, že oni ich nevideli. No tak čo to znamená v prípade tých 48. štátov, ktoré toto podpísali, že podpisujú niečo bez dôkazov alebo že nevedia, čo podpisujú, alebo že mali dôkazy a my sme ich nemali? Ja neviem, ja by som na to chcela mať odpoveď. A dokonca sme počuli aj takú vec, že Slovensko to nepodpísalo, pretože sme suverénnou krajinou. A čo, to opäť znamená, že tých 48 krajín nie je suverénnych? Ja, ja už toto nechápem, že čo náš minister zahraničných vecí a premiér... (Prerušenie vystúpenia časomerom.)
9. schôdza NR SR - 14.deň - B. popoludní
Dátum: 2024-02-22
Poslanec: Jurík, Beáta (PS)
Druh vystúpenia: Vystúpenie s faktickou poznámkou

132. Ďakujem za slovo, pán predsedajúci. Ja by som chcela reagovať na to, čo hovoril pán poslanec Krúpa o suverénnej zahraničnej politike. Tak tá suverénna zahraničná politika v podaní koalície, a špeciálne teda SMER-u vyzerá tak, že sa skrývame za Orbána, neustále toto máme na výbore pre európske záležitosti, že počúvame či už teda od ministra zahraničných vecí pána Blanára, alebo od ďalších, že aká je vlastne v tej Európskej únii pozícia Orbána, a my to podporujeme, lebo my sme vlastne, my tu bránime suverénne záujmy Slovenska, a nikdy sa v skutočnosti nedozvieme, aké sú tie záujmy Slovenska, ktoré bránime. Jediné, čo vieme, tak je, že sme v tom s Orbánom. Lenže takto sa suverénna zahraničná politika nerobí. A okrem toho, že to je teda urážkou všetkých tých diplomatov a diplomatiek, ktoré doteraz pôsobili v zahraničnej politike a ktoré skutočne bránili záujmy Slovenska, hájili ich, tak teraz je to také veľmi lacné, slabošské a pokrytecké, pretože ak si tu niekto myslí, že suverénna zahraničná politika znamená, že budeme sedieť v kúte s Orbánom, tým tzv. enfant terrible, ako ho volajú v Európskom parlamente vrátane teda jeho bývalej frakcie EPP, tak, tak jednoducho nedosiahneme nič. Suverénna zahraničná politika znamená, že si s veľkými, mocnými Francúzmi, Talianmi, Nemcami sadneme za jeden stôl, a hoci sme malá krajina, tak sa tam budeme snažiť presadiť niečo z tých našich záujmov pre občanov a občianky tejto krajiny. A to sa skutočne nerobí tak, že sedíme v kúte a dupeme nôžkami, lebo ani samotný Orbán doteraz nič nikdy si takto nevydupkal, a nemyslím si, že toto je cesta, ako brániť záujmy.
9. schôdza NR SR - 14.deň - B. popoludní
Dátum: 2024-02-22
Poslanec: Jurík, Beáta (PS)
Druh vystúpenia: Vystúpenie s faktickou poznámkou

118. Ďakujem za slovo, pán predsedajúci. Ja teda vôbec nebudem osobná. Poďme sa baviť vecne, ale prosím vás, diskutujme. Ja som stále nedostala odpovede na všetky tie otázky, na tú konštruktívnu kritiku, ktorú som zopakovala aj po tých dvoch mesiacoch, čo som to hovorila v rozprave, vo faktických poznámkach – a proste stále z vašej strany nič. A dnes som to zopakovala, a vy sa, vy ste sa vo vašich reakciách na mňa opäť len zaoberali tým, čo vás zaujíma, a síce nejaké televízne relácie a podobne. Ale teda poďme sa vrátiť, ako aj kolega Hargaš, k tomu, že prečo vaša novela ohrozuje čerpanie európskych peňazí, prečo tým pádom vy poškodzujete nielen dobré meno, ale vôbec budúcnosť tejto krajiny. Prečo, prečo je to tu ohrozenie jednoducho. A síce napríklad táto novela znižuje trestné sadzby plus zavádza drastické znižovanie premlčacích dôb. Tieto majú negatívne dopady na ochranu finančných záujmov EÚ. Tak mohli by ste mi vysvetliť, ako ste sa vysporiadali so všetkými tými výčitkami, ktoré vám Európska komisia niekoľkokrát v listoch jednoducho predstavila. A či už nám teda nehrozia momentálne žiadne sankcie, keď sa už máme baviť večne... vecne, tak ako to spravil aj kolega Hargaš. Takisto ma veľmi zaujíma, že čo po zrušení Úradu špeciálnej prokuratúry ideme robiť so všetkými tými vzťahmi, ktoré mala Európska prokuratúra či už teda s prokurátormi na Úrade špeciálnej prokuratúry, ale napríklad aj s NAKA, ktorú dnes nám tu minister vnútra tiež povedal, že plánuje zrušiť, takisto vzťahy EPPO so súdmi, no a, samozrejme, aj ďalšie výčitky, ktoré vám tu Európska komisia niekoľkokrát zopakovala a ktoré neboli doriešené ani tými pozmeňovacími návrhmi. Však bavme sa o tom kľudne, nebuďme osobní. Ale... (Prerušenie vystúpenia časomerom.)
6. schôdza NR SR - 10.deň - B. popoludní
Dátum: 2023-12-21
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

29. Ďakujem veľmi pekne. Pán minister, vôbec ste neodpovedal na moju otázku, ale tak keď už hovoríte, tak iba pripomeniem, hovoríte o nejakých šesť a pol percenta čistého dlhu. Vy ste zvýšil čistý dlh medzi rokmi 2008 – 2010 o 15 % a keď sa odvolávate na Progresívne Slovensko, tak aj tí vám dokázali, že teda rozpočet, v akom je stave, je z 90 % vaša zásluha, nie naša. Keď hovoríte o deviatich miliardách, tak vy plánujete minúť deväť miliárd každý rok, keď si pozrieme vaše nastavenie rozpočtu. Ale vrátim sa naspäť k otázke a chcel by som sa vás opýtať, že ktorý z tých viac ako 900 poplatkov, pán minister, ktoré zvyšujete, je taký, taký váš najobľúbenejší. Ďakujem pekne.